**Beszámoló a Bátaszéki Települési Értéktár Bizottság 2017. évi munkájáról**

Megalakulása óta bizottságunk most negyedszer számol be a képviselő-testületnek az adott évben végzett munkájáról.

Az első három évben összesen 104 bátaszéki helyi értéket tártunk fel és ezzel a legaktívabb bizottság voltunk Tolna megyében. Nem véletlenül kapta meg bizottságunk tavaly Zombán a II. „Vár a megye” – Tolna Megyei Értékek Napján az első alkalommal átadott „Érték díjat” a Tolna Megyei Értéktár Bizottságtól. Sok településen még meg sem alakultak a helyi bizottságok, vagy nagyon elején járnak az értékfeltáró munkának.

A látványos munka nagy részével bizottságunk végzett: újabb országos vagy megyei érték előbukkanása már nem várható, a helyi értékek feltárása terén viszont még vannak lehetőségeink. Ehhez várjuk a lakosság, az egyesületek jelzéseit! Az egykori bátaszéki kovácsműhelyek feldolgozása például lakossági bejelentés alapján került napirendre.

Az eddig feltárt helyi értékeket Bátaszék város honlapján is bemutatjuk, de tervben van egy nívósabb kiadvány megjelentetése. Ehhez pályázati pénzekre lenne szükség: igyekszünk e téren megfelelő pályázati lehetőséget találni.

Bizottságunk tervezi, hogy a várossal összefogva „értéktár falat” emel a város központjában, melynek egy-egy „tégláján” a már feltárt helyi értékek neve szerepelne.

Bizottságunk szívügyének érzi a helyi értékeket bemutató kiállítást, melynek berendezési tárgyait többségében kölcsönbe kaptuk. Az ideiglenesnek szánt kiállítást hosszú távra szánjuk, ezért újabb eszközök beszerzésére lenne szükség a tavaly vásárolt üvegvitrinek után.

A kiállítást többségében idősek látogatják. Nekik segítene az emeletre való feljutásban a lépcső mellett a falon elhelyezett kapaszkodó.

Jövőre lesz dr. Hermann Egyed bátaszéki egyháztudós pappá szentelésének 100. évfordulója. Ennek méltó megünneplésére szívesen bővítenénk az Emlékszobában látható kiállítást, mert anyag van bőven hozzá! Kérjük tisztelt Polgármester urat, hogy tegyen ismét kísérletet az emeleten üresen álló két iroda használatba vételére!

Zárásként egy újabb kérés: eddig három megyei értékek napját rendeztek megyénkben, ebből kettőn Bátaszék nem képviseltette magát. A meghívás lemondása minden esetben bizottságunk megkérdezése nélkül történt! Ennek ellenére bizottságunk mindig képviseltette magát és ezt szeretnénk tenni a jövőben is. A tavalyi Zombán megrendezett találkozó Bátaszék sikerétől volt hangos, ezért is fontos legalább bizottsági szinten képviseltetnünk magunkat…

Kérem a tisztelt képviselő-testületet, hogy vitassa meg és fogadja el beszámolómat!

Bátaszék, 2017. november 16.

Rudolf László

elnök